b'\n_START_ARTICLE_\nParnithafjellet\n_START_PARAGRAPH_\nParnithafjellet (moderne gresk: \xce\xa0\xce\xac\xcf\x81\xce\xbd\xce\xb7\xce\xb8\xce\xb1, \xce\xa0\xce\xac\xcf\x81\xce\xbd\xce\xb7\xcf\x82 Parnis/Parnes; stundom Parnetha) er en skogkledt fjellkjede nord for Athen. Det er den h\xc3\xb8yeste fjellkjeden p\xc3\xa5 halv\xc3\xb8ya Attica, med en h\xc3\xb8yde p\xc3\xa5 1\xc2\xa0413 m. Fjellkjedens h\xc3\xb8yeste punkt kalles Karavola (\xce\x9a\xce\xb1\xcf\x81\xce\xb1\xce\xb2\xcf\x8c\xce\xbb\xce\xb1). _NEWLINE_Store deler av fjellkjeden har status som nasjonalpark, og siden 1961 som verneomr\xc3\xa5de for fugler av andefamilien._NEWLINE_Fjelltoppen Karavola ligger 18\xc2\xa0km nord for Acharnae og om lag 30\xc2\xa0km nord for Athen. Hele fjellkjeden er i utstrekning p\xc3\xa5 om lag 250\xc2\xa0km\xc2\xb2. Andre fjelltopper som inng\xc3\xa5r i fjellkjeden er Mavrovouni (\xce\x9c\xce\xb1\xcf\x85\xcf\x81\xce\xbf\xce\xb2\xce\xbf\xcf\x8d\xce\xbd\xce\xb9), Ornio (1150 m h\xc3\xb8y), Area (1160 m), Avgo eller Avgho (1150 m) og Xerovouni (\xce\x9e\xce\xb5\xcf\x81\xce\xbf\xce\xb2\xce\xbf\xcf\x8d\xce\xbd\xce\xb9, som betyr t\xc3\xb8rt fjell - 1120 m). Det er ogs\xc3\xa5 to sm\xc3\xa5 bosetninger i dette omr\xc3\xa5det; Mpafi og Flampouri. Navnet p\xc3\xa5 fjellet g\xc3\xa5r tilbake til oldtiden, da det var en del av datidens \'demer\' Acharnae og Decelea.\n_START_SECTION_\nGeografi\n_START_PARAGRAPH_\nFjellkjeden er omgitt av flere byer, somAspropyrgos, Fyli, Acharnes, Varymbombi Thrakomakedones, Dekeleia, Avlona og Agios Stefanos, samt bosetningen Agios Merkourios. Motorvei GR-1 (E75) omslutter den nordre og \xc3\xb8stlige del av fjellet parallelt med Cephissuselven, mens Attiki Odos-motorveien (GR-6) ligger syd for Parnitha-fjellet. Fjellet byr p\xc3\xa5 et panoramisk utsikt mot fjellene nord\xc3\xb8st for Parnitha; Pentelikonfjellet mot \xc3\xb8st, Ymittos mot syd\xc3\xb8st, Aigaleo mot syd, og et annet mot vest. Fra toppen av fjellkjeden kan man ogs\xc3\xa5 se Thriasiansletten, Saroniabukta med \xc3\xb8yene Salamina og Aigina samt det meste av det sentrale Athen. P\xc3\xa5 klarv\xc3\xa6rsdager kan en se Boeotia og Peloponnes._NEWLINE_Fjellet har blitt rammet av flere alvorlige uv\xc3\xa6r, blant annet i 2005 og 2006 da uv\xc3\xa6ret f\xc3\xb8rte til blant annet stengte veier og en \xc3\xb8delagt taubane.\n_START_SECTION_\n\xc3\x98kologi\n_START_PARAGRAPH_\nParinthias skr\xc3\xa5ninger er bevokst med aleppofuru opp til en h\xc3\xb8yde p\xc3\xa5 1000 m, og trues ofte av skogbrann. Omr\xc3\xa5det ble rammet av skogbrann blant annet i 2005 og 2007. Over 1000 meters h\xc3\xb8yde vokser det for det meste gresk edelgran, gress og buskvekster. Under 300 meters h\xc3\xb8yde er det hovedsakelig dyrket mark og forstedsbebyggelse p\xc3\xa5 fjellets \xc3\xb8stside. Det finnes om lag 1000 ulike plantearter i omr\xc3\xa5det, blant annet krokus og tulipaner, og fjellet er et naturlig habitat for hjort (Cervus elaphus), som har v\xc3\xa6rt kjent der fra oldtiden. Etter de alvorlige skogbrannene i 2005 og 2007 har hjortebestanden blitt betydelig redusert. _NEWLINE_I nordvest ligger det flere store gruver. Malmen fra disse gruvene ble sendt til en fabrikk i et industriomr\xc3\xa5de i n\xc3\xa6rheten.\n_START_SECTION_\nHistoriske monumenter og interessante steder\n_START_PARAGRAPH_\nParnithafjellet har mange steder av arkeologisk interesse. De fleste oldtidsbygningene i Parnithafjellet er festninger. I oldtiden ble mange festninger bygget som del av det athenske forsvaret mot fiender fra nord. I dag er flere festninger holdt i god stand, slik som Phyle-festningen, som ligger p\xc3\xa5 en h\xc3\xb8yde 687 moh. Andre festninger av betydning er Panakton i Dervenochoria-omr\xc3\xa5det og Eleutherae-festningen n\xc3\xa6r Kithairon-fjellet. Av senere byggverk kan nevnes Kleiston-klosteret, som er et bysantinsk kloster fra 1200-tallet. Pave Innocent IV omtalte dette anlegget i 1209, og kalte det da "Kyras-klosteret". Syd\xc3\xb8st for Parnitha, inne i en tett skog, ligger Tatoi-slottet. Det tilh\xc3\xb8rte en gang den greske kongefamilien, og ble bygget p\xc3\xa5 1800-tallet. I dag st\xc3\xa5r det tomt._NEWLINE_Parnitha har ogs\xc3\xa5 naturlige minnesmerker. Panas-hulen ligger i fjellets vestlige skr\xc3\xa5ninger p\xc3\xa5 750 meters h\xc3\xb8yde,. I oldtiden var dette et hellig sted. N\xc3\xa6r hulen ligger Beletsi-innsj\xc3\xb8en p\xc3\xa5 fjellets vestside, i n\xc3\xa6rheten avAfidnes. Innsj\xc3\xb8en er et viktig omr\xc3\xa5de for trekkfugler.\n_START_SECTION_\nModerne fasiliteter\n_START_PARAGRAPH_\nKasinoet Mount Parnes Casino ligger like ved fjellets topp, og kan n\xc3\xa5s med en taubane. To overnattingshytter har ogs\xc3\xa5 blitt bygget p\xc3\xa5 Parnitha, hvorav Mpafi-hytten er den mest kjente. Omr\xc3\xa5det har et nettverk av stier og skogsveier. Her ligger ogs\xc3\xa5 Athens andre radiosender, som ble reist i 1955 og har sendt radio- og tv-signaler ut i eteren siden den gang. Veien frem til senderen ble asfaltert midt p\xc3\xa5 1950-tallet.\n_START_SECTION_\nSkogbrannen i 2007\n_START_PARAGRAPH_\nEn voldsom skogbrann rammet Parnitha i juni 2007. Den varte i flere dager. Omtrent 56\xc2\xa0km\xc2\xb2 med skog ble flammenes rov, og dette var en av de verste skogbrannene som til da hadde rammet omr\xc3\xa5det; en mindre brann hadde herjet p\xc3\xa5 stedet rundt 1965._NEWLINE_Forskere antok at det ville ta naturen opp til hundre \xc3\xa5r \xc3\xa5 bygge seg opp igjen etter skadene. Forskerne antok videre at det reelle skadeomfanget f\xc3\xb8rst ville bli kartlagt etter noen \xc3\xa5r; luften ville bli mindre ren, og luftforurensningen som allerede var et merkbart problem i Athen kunne bli mer intens i de p\xc3\xa5f\xc3\xb8lgende \xc3\xa5rene. Det ble sp\xc3\xa5dd at temperaturen ville stige, og at det ville bli et problem med oversv\xc3\xb8mmelser i mange \xc3\xa5r fremover. Myndighetene satte i gang en omfattende skogplanting, men innbyggerne vurderte likevel demonstrasjoner i Athens gater for \xc3\xa5 uttrykke sin misn\xc3\xb8ye over myndighetenes h\xc3\xa5ndtering av situasjonen. Regjeringen planla \xc3\xa5 plante titusener tr\xc3\xa6r i omr\xc3\xa5det. Mesteparten av tr\xc3\xa6rne skulle hentes fra utlandet._NEWLINE_Noen \xc3\xa5r etter skogbrannen p\xc3\xa5gikk det fortsatt unders\xc3\xb8kelser for \xc3\xa5 finne brann\xc3\xa5rsaken. En teori gikk ut p\xc3\xa5 at brannen startet da en kraftlinje eksploderte under en heteb\xc3\xb8lge med 47 graders varme, noen dager f\xc3\xb8r brannen br\xc3\xb8t ut. If\xc3\xb8lge en annen teori var brannen p\xc3\xa5satt.'